Waxaan ahaa waayo waayo kan ugu quruxda badan geyiga, farsamo yaqaano iyo injineero xaga nashqadaynta ku xeel dheer ayaa ka dambeeyey sal u dhiga aasaaskaygan noqoday imaka qadiimiga, mar kasta waxaa gacanta igu hayn jiray oo dulin iyo diihaal waxaan qabo ama ciil talyow sida lalabada ii qabta iga masixi jiray hal mar sanadkii oo aan si fiican u helo arrad bax i kaafiya, nimcadda luguma waaree anigoo aad u qurux badan, runtiina bulshada degalka aan ka tirsanahay aad iigu reeyeen nafci dhanka isku haynta iyo is dhexgalka bulshadana aan wax badan ka geystay, ayaa waxaa hal mar dalka ku habsaday dagaal iyo colaado sokeeye, kuwaas oo dushaydii laga dhaashan jiray ka dhigay degal boodh iyo habaas badan, leh daldaloollo iyo kurtimo ay sabab u ahayeen dadkaygu ayaa diirkaygii madowga quruxoona ku yagleelmay, wakhtigaas ilaa maantadan la joogo ma helin dayactir iyo wax ka qabasho, waad u jeedaa oo dhidibada aan ku taagnahay waa kuwo aan in badan isii xejin doonin, rabi baa og sida aan usii jiri doono, Dawlada iyo dadkuba runtii way igu reeyeen, anigu hadii aan meesho ka baxana waan ogahay oo mid aniga oo kale ah weligood ma yagleelli doonaan, xitaa hadii ay itoobiya iyo caalamka ay sheegaan u baryo tagaan, Madaxweynuhu qiyaastii sanadkii ilaa 10 jeer buu kolba dhinac ii dhaafaa, weligiina isaga iska dhaafoo xitaa kuwii ka horeeyey iyo wasiiradiisu hoos iimay eegin, Rabi wuu iga badbaadiyey beri dhawayd roobab iyo dabaylo ina helay, anigu ismaan lahayn waad kasoo hadhaysaa, laakiin waa rabi mahadii, Inta aan ugu nacebahay waxa kow ka ah Dawlada hoose iyo maayirka hogaamiyaha u ah, waayo waxay wax ku qaataa in ay aniga i dayactiraayo oo i daryeelaan, iska dhaaf in ay wax i taraane waxay iga dhacaan oo iga boobaan waxa yar ee la iigusoo dhiibo, sidoo kale waxay igu soo daayeen kuwii guryaha dhisanaayey oo dhidibadii aan kutaagnaa hadda i rujiyey oo iga dhameeyey ciidii iyo dhagixii, sidoo kale waan necenbahay cid kasta oo aan ka fikirin aayahayga, cid kasta oo aan ogayn waxtarkayga oo uu ka midyahay Madaxweynaha degalkan aan ku oolo, iyga hadalkoodaba daa danaystayaasha oo horeba wax lehejecelo ah kumaan qabin.
